ชี้แจงสิทธิสวัสดิการรักษาพยาบาล กรณีบุคคลที่มีสิทธิ์ในการเบิกค่ารักษาพยาบาล ในการรักษาโรคโควิด-19
นายประภาศ คงเอียด อธิบดีกรมบัญชีกลาง กล่าวว่า ตามที่กฎหมายกำหนดไว้ภายใต้พระราชกฤษฎีกาเงินสวัสดิการเกี่ยวกับการรักษาพยาบาล พ.ศ. 2553 บุคคลที่รับข้าราชการ ลูกจ้างประจำ รวมถึงบุคคลที่ได้รับเบี้ยหวัด ผู้รับบำนาญและบุคคลในครอบครัวที่ชอบด้วยกฎหมาย เป็นบุคคลที่มีสิทธิ์ในการเบิกค่ารักษาพยาบาล ทั้งนี้หลังเกิดสถานการณ์การแพร่ระบาดของโรคโควิด-19 ตั้งแต่ต้นปี 2563 เป็นต้นมา กรมบัญชีกลาง ได้ออกแนวทางการเบิกค่ารักษาพยาบาลเพิ่มเติม เพื่อรองรับผู้ป่วยที่ติดเชื้อโควิด-19 สำหรับบุคคลที่มีสิทธิ์ดังกล่าว ทั้งสถานพยาบาลของทางราชการและเอกชน ในกรณีที่มีความจำเป็นต้องเข้ารับการรักษาพยาบาล สำหรับกลุ่มเสี่ยงที่เป็นผู้ป่วยนอกสามารถเบิกค่าตรวจห้องปฏิบัติการด้วยเทคนิคภายในสถานพยาบาลของทางราชการได้เท่าที่จ่ายจริงไม่เกิน 2,200 บาทต่อครั้ง ส่วนกรณีบุคคลที่แพทย์ตรวจพบว่าติดเชื้อโควิด-19 และสถานพยาบาลรับไว้เป็นผู้ป่วยในแล้วสามารถเบิกค่ารักษาพยาบาลเพิ่มเติมได้ เช่น ค่าห้องพักสำหรับควบคุมหรือดูแลรักษาเบิกได้เท่าที่จ่ายจริงไม่เกิน 2,500 บาทต่อวัน และเบิกค่ารักษาพยาบาลได้เท่าที่จ่ายจริงแต่ไม่เกิน 7,200 บาท กรณีเข้าไปพักฟื้นในสถานที่ที่ภาครัฐจัดให้ เช่น โรงพยาบาลสนาม หอผู้ป่วย ของกระทรวงสาธารณสุข สามารถเบิกค่ารักษาพยาบาลได้เท่าที่จ่ายจริงแต่ไม่เกิน 1,500 บาทต่อวัน และยังสามารถเบิกค่าอุปกรณ์ป้องกันส่วนบุคคล ค่าบริการทำความสะอาดรถที่ส่งต่อนอกเหนือจากรถพยาบาลในการส่งต่อผู้ติดเชื้อเท่าที่จ่ายจริงแต่ไม่เกิน 3,700 ต่อครั้ง สำหรับกรณีเข้ารับการรักษาในสถานพยาบาลของเอกชน ที่แพทย์วินิจฉัยแล้วว่ามีการติดเชื้อ สามารถเบิกค่ารักษาพยาบาลครอบคลุมจนสิ้นสุดการรักษา ไปจนถึงการส่งต่อผู้ป่วยไปยังสถานพยาบาลเอกชนที่อยู่ในเครือข่าย ก็ยังสามารถเบิกจ่ายได้อย่างต่อเนื่อง รวมถึงกรณีเจ็บป่วยฉุกเฉิน หากบุคคลที่มีสิทธิ์เบิกค่ารักษาพยาบาลได้ของกรมบัญชีกลางหากมีประกันตามสัญญาประกันภัย จะให้ความคุ้มครองค่ารักษาพยาบาลตามหลักเกณฑ์ในส่วนที่ยังขาดอยู่เท่านั้น หากมีข้อสงสัย สามารถติดต่อสอบถามรายละเอียดได้ที่ Call center กรมบัญชีกลาง 02 270 6400 ในวัน เวลาราชการ